S-208/2017

Mál þetta, sem var dómtekið í dag, höfðaði lögreglustjórinn á Norðurlandi eystra hér fyrir dómi með ákæru á hendur X,

„fyrir endurtekið ofbeldi í nánu sambandi, en til vara fyrir líkamsárásir, með því að hafa, í tvígang, veist að fyrrverandi sambýliskonu sinni [A], á dvalarstað hans að [...] á [...], annarsvegar mánudaginn 1. maí 2017, og þá slegið hana hnefahöggi og skallað hana í andlit, því næst ýtt henni upp að vegg með því að leggja framhandlegg sinn upp að hálsi hennar og haldið henni þannig fastri og eftir að hún náði að losa sig, ráðist að henni á ný og haldið henni niðri á gólfinu, og hinsvegar þriðjudaginn 2. maí 2017, og þá ráðist að henni með hnefahöggum, skallað hana ítrekað í andlit og hrint henni í gólfið þannig að enni hennar skall í gólfið. Afleiðingar árásanna fyrir brotaþola voru þær að hún hlaut bólgur og mar um allt andlit, ekki síst á miðju enni, en einnig yfir kinnbeinum og vinstra megin á kjálka. Eymsli og bólgur á vörum og þreifieymsli yfir mjúkpörtum öllum aftan á hálsi og herðum beggja vegna.

Teljast brot þessi varða við 218. gr. b en til vara við 1. mgr. 217. gr. almennra hegningarlaga nr. 19/1940, með síðari breytingum.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Af hálfu [A] er gerð krafa um að [...], verði gert að greiða henni miskabætur að fjárhæð kr. 1.500.000,- auk vaxta skv. 8. gr. laga um vexti og verðtryggingu nr. 38/2001, frá tjónsdegi 2. maí, þar til mánuður er liðinn frá því að bótakrafa þessi er birt en með dráttarvöxtum skv. 9. gr., sbr. 1. mgr. 6. gr. sömu laga frá þeim degi til greiðsludags.

Einnig er þess krafist að ákærða verði gert að greiða málskostnað að mati dómsins eða samkvæmt síðar framlögðum málskostnaðarreikning, að viðbættum virðisaukaskatti á málflutningsþóknun.“

Ákærði hefur komið fyrir dóm og játað sök. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi gerst sekur um þá háttsemi sem í ákæru er lýst og þar er rétt heimfærð til refsiákvæða. Verður lagður dómur á málið án frekari sönnunarfærslu en þegar hefur farið fram, með heimild í 164. gr. laga nr. 88/2008.

Sakaferill ákærða teygir sig aftur til ársins 1999. Hér verður rakið að hann sætti hegningarauka með dómi 2. júlí 2009 er hann var dæmdur í fangelsi í einn mánuð og til greiðslu 140.000 króna í sekt, fyrir brot gegn valdstjórninni og 1. mgr. 45. gr. a. umferðarlaga. Jafnframt var hann sviptur ökurétti í fjóra mánuði. Þann 16. mars 2011 var hann dæmdur í 45 daga fangelsi fyrir brot gegn 168. gr. og 4. mgr. 220. gr. almennra hegningarlaga og 1. mgr. og a-lið og c-lið 2. mgr. 36. gr. og 3. mgr. 5. gr. umferðarlaga og 19. gr., sbr. 41. gr. lögreglulaga nr. 90/1996. Sætti hann jafnframt sviptingu ökuréttar í sex mánuði. Árið 2011 sætti hann tvívegis sekt fyrir brot gegn lögum um ávana- og fíkniefni. Þann 7. maí 2013 var hann dæmdur til að greiða 210.000 krónur í sekt og sviptur ökurétti í tvö ár fyrir brot gegn 45. gr. a. og 24. gr. umferðarlaga. Þann 23. apríl 2014 var hann dæmdur í 30 daga fangelsi fyrir brot gegn valdstjórninni. Enn sætti hann 6. júní 2014 hegningarauka og var þá dæmdur í tveggja mánaða fangelsi fyrir brot gegn lögum um ávana- og fíkniefni og 109. gr. almennra hegningarlaga. Honum var þann 26. júní 2014 veitt reynslulausn í eitt ár á eftirstöðvum refsingar, 85 dögum. Hann rauf skilorð reynslulausnarinnar og voru eftirstöðvarnar dæmdar með og ákærða gerð refsing í einu lagi með dómi 3. mars 2016, sem hljóðaði um 8 mánaða fangelsi fyrir brot gegn umferðarlögum, þ.á m. gegn 1. mgr. 45. gr. a og 1. mgr. 48. gr., og lögum um ávana- og fíkniefni. Jafnframt var hann sviptur ökurétti ævilangt. Þá var hann dæmdur 22. júní 2016 til að sæta fjögurra mánaða fangelsi sem hegningarauka fyrir brot gegn 1. mgr., sbr. 2. mgr. 45. gr. a umferðarlaga og 1. mgr. 48. gr. umferðarlaga og 2. gr., sbr. 5. gr. og 6. gr. laga nr. 65/1974 um ávana- og fíkniefni. Var svipting ökuréttar áréttuð. Þann 7. nóvember 2016 var hann dæmdur í 6 mánaða fangelsi og svipting ökuréttar áréttuð, fyrir brot gegn 1. mgr., sbr. 2. mgr. 45. gr. a, 1. mgr. 48. gr., 3. mgr. 5. gr., 1. mgr. 37. gr., 1. mgr., sbr. 2. mgr. 45. gr. og 1. mgr. 71. gr. umferðarlaga. Enn var hann dæmdur 12. apríl 2017 í tveggja mánaða fangelsi fyrir þjófnað. Loks var hann dæmdur í þriggja mánaða fangelsi 30. júní 2017 og ævilöng svipting ökuréttar áréttuð. Ber að ákveða refsingu hans sem hegningarauka við þann dóm, sbr. 78. gr. almennra hegningarlaga.

Ákærði hefur nú í annað sinn ítrekað brot sem tengt er við vísvitandi ofbeldi og ber að líta til þess, sbr. 1. mgr. 218. gr. c almennra hegningarlaga. Á hinn bóginn þykir heimilt að kröfu ákærða að ákveða refsingu lægri en ella með heimild í 2. mgr. 218. gr. c, enda mælti ákæruvaldið því ekki í gegn að atvik heimili það. Að þessu gættu ákveðst refsing ákærða tveggja mánaða fangelsi.

Ákærði hefur bakað sér bótaskyldu gagnvart brotaþola, sbr. 26. gr. skaðabótalaga. Þykja bætur hæfilega ákveðnar 300.000 krónur, með vöxtum eins og krafist er og nánar greinir í dómsorði. Málskostnaður ákveðst 130.000 krónur.

Dæma ber ákærða til að greiða allan kostnað sakarinnar, sem samkvæmt yfirliti nemur 67.580 krónum.

Dóminn kveður upp E-kk-nf S-kk-nf héraðsdómari.

D Ó M S O R Ð :

Ákærði, X, sæti fangelsi í tvo mánuði.

Ákærði greiði A, 300.000 krónur með vöxtum samkvæmt 1. mgr. 8. gr. laga nr. 38/2001 frá 2. maí 2017 til 27. ágúst sama ár, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags og 130.000 krónur í málskostnað.

Ákærði greiði 67.580 krónur í sakarkostnað.